# Die Schedelsche Weltchronik (deutsch):059

| 058 <<<Vorheriges Blatt | Die Schedelsche Weltchronik Blatt LIX | Nächstes Blatt>>> 060 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## LVIII verso:

Genua der Ligurier ein herrin vnd konigin (die auch Janua genent wirdt) ist ein hochberu$^e$mbte stat in welschen landen an dem gestadt des Ligustischen meers gelegen. vnnd von genuo des konigs Saturni sun gepawt. vnd nach ime also genant. Paulus perusinus sagt die statt hab iren namen von Genuino dem gesellen Phetontis. So schreiben andere sie sey von Jano der walhen konig aufgerichtet. vnd nach Troya erweytert. vnnd daselbst desselben Jani pild erstlich zeeren angefangen. Doch setzen ettlich das man vor den zeiten des Affricanischen kriegs kein meldung von dieser stat finde. Aber Liuius spricht das Lucrecio das keyserthumb verzogen worden wer bis dz er die statt Genua die von Magone dem Penier zerprochen wardt wider pawete. nach welchen zeiten sich die ro$^e$mer der Ligurier vnd Genueser alß irer freu$^e$nd geprauchen. dann nachdem ine vil volcks vnnd andere zu dem geprauch des kriegs dienstpere ding zugeschickt warden. so erscheint darauß dz es vmb Genua auß natur irs gelegers vnd schifreichen zugangs wolgestanden sey. Der groß keyser Karl vnd sein sun Pipinus ein konig welscher lannd vnd ir nachkomende konig in franckreich haben dise stat bey hundert iaren mit hoher gerechtigkeit vnd gu$^e$tigkeit wie andere welsche stet geregirt. vnd zu irer pflegnus hertzogen (die man graffen nennt) geordnet. Dise stat ist auch ein kawfthaws derselben gegent aller. vnd hat also u$^e$berschwencklich zugenomen das sie auß erobrung großer macht vnnd kreft an zugang der schiffung vnd an fast hohen gepewen vnd allerlay andernn zierungen nw bißher (außgenomen Venedig) alle ander welsch stett amm meer gelegen fu$^e$rtrift. vnd in u$^e$bung der schiffkrieg also geschickt gewest ist das sie sich vil iar der herrschung des meers gepraucht vnd die mo$^e$rderey der meerrawber geweret hat. Aber nach dem großen keyser Karl vnnd seinen su$^e$nen hat dise stat also große wu$^e$tterey geliden das sie auß not frembd herren hat mu$^e$ßen u$^e$berkomen vnd durch beschwerde burgerlicher inheymischer zwitracht die herrschung vnd gewalt des meers verliernn. dann irer vilfeltigen verwandlung verwundert sich aufgang vnd nidergang. das sie also hilfloße vnd ratloße ist worden. das ir weyt vnd prayt außgegoßne macht schier außgeschöpft ist. wann sie hat die stat Peram gegen Constantinopel gelegen. Mitilenam die innseln. Famagustam die hawbtstat der innseln Ciprie. die innseln Chium auch andere kriechysch innseln vnd stett von den Tu$^e$rcken vnd andern vo$^e$lckern ernidergelegt verlorn oder zinsper gemacht. Aber dise stat ist geziert mit den aschen des vorlawffers des herren. vnnd mit den sinaragdischen vnerschetzlichen napff oder schu$^e$ßeln darinn (als sie halten) der herr Jhesus cristus das osterlamb in dem obent essen mit seinen iungernn genossen hat.

## LVIIII recto:

Blat LIX
Thales der Asianisch philosophus. der erst auß den siben weysen der kriechyschen lands hat zu diesen zeiten zu Athenis gereichsnet. vnd die syben weysen sind nach ime genant worden. Diser ist der erst vnder den philosophos der sich in der astrologey geu$^e$bet vnd finsternus der sunnen fu$^e$rgeku$^e$ndet vnd die Geometrey von den egyptiernn gelernet hat. Er ist auch in sachen. burgerlich sytten vnnd wesen antreffende fast gu$^o$ter rate gewesen. Er hat (als sie sagen) kein weib gehabt. sunder gefragt waru$^e$mb er nit eine nem geantwurt. von lieb wegen der kinder. Diser setzet das wasser einen anfang aller ding vnd sprach das die werlt geselet vnd vol teu$^e$fel wer. Er soll auch die zeit des iars erfunden. vnd in. iij$^c$. lxv. tag getailt hahen. So hat er von der Astronomey vil ding geschriben vnd in. ij$^c$. versen begriffen. Do ein guldiner tisch vonn vischernn vngeuerlich gefunden wardt. vnd deßhalb ein irrung wes der sein solt entstunde. vnd bey dem abgot Appolline delphico rats wardt gepflegen zezeigen wem solcher tisch zegeben wer. vnd nw Appollo die antwurt gab das der tisch dem gegeben werden solt der andere in weyßheit u$^e$bertreffe. do wardt der tisch disem Thaleti gegeben. aber er gab den Bianti vnd Bias Pitacho zu letst kome der tisch an Solonem. der wendet solchen tisch als einen tittel der beru$^e$mbtisten klu$^o$gheit auff den Appollinem. Diser Thales was arm vnd flysse sich der lernung der weyßheit. Item er erkennet durch die astronomey fruchtperkeit ku$^e$nftigs iars. vnd als er in einer nacht von eim alten weib auß seim haws zu auschawung des gestirns gefu$^e$ret wardt do fiele er in ein gru$^o$ben. vnd do er das andet. sprach das alt weib zu ime. kanst du das. das dir vor den fu$^e$ßen ligt nit sehen wie mo$^e$chst du dann die ding die in den himeln sind erkennen. Er starb. lxxviij. iar alt.
Solon der philosophus der ander vnder den siben weysen hat zu Athenis gereichsnet vnd den zu Athenis fast gu$^o$te gesetz. die die ro$^e$mer darnach von ine annomen gemacht. vnd vil gu$^o$ttat beweysen vnd sie vil zeit mit seiner klu$^o$gheit von dienstperkeit vnd wu$^e$tterrey erledigt. vnd ist zu letst nach verwandeltem glu$^e$ck in egypten geflo$^e$hen Diser Solon widerstund in seinem alter dem wu$^e$ettrich Pisistrato der die Athenier beku$^e$mern wolt. do er gefragt wardt wes er sich doch tro$^e$stet dz er dem wu$^e$ettrich so ku$^e$nlich widerstu$^e$nde. antwurtet er. des alters. Item er sprach das die gu$^o$ten vnd tugenthaftigen mann bey den tyrannen gegleicht wu$^e$rden den rechennpfennigen der iglicher zu zeiten meer zu zeiten minder bedeu$^e$det. Item gefragt vonn Creso dem ko$^e$nig. Wen er fu$^e$r selig ansehe. antwurt er. die vnbekanten vnd die menschen der geru$^e$chde vnd leu$^e$mu$^o$t verborgen wer. aber Cresus der ko$^e$nig zieret sich gar scheinlich vnnd saße mit ko$^e$niglicher stoltzheit in seinem thron vnd fraget Solonen ab er ettwas wunderwirdigers dann einen solchen wolgezierten ko$^e$nig ye gesehen het. antwurt er. hanen, phasan. vnd pfaben sind mit naturlicher vnd tau$^e$sentmal beßrer farb vnd plu$^o$men gezieret. Zu disem Soloni der seinen todten sun bewaynet sprach einer er solt nit waynen. dann waynen wer nit nu$^e$tz. antwurt Solon. souil mer wayne ich. als vil ich meinen schaden vnwiderbringlicher sih. Item gefragt ob er wolt das die seinen. seinen tod bewaynen solten. do sprach er. darzu hab ich mit vil vleis gearbeit da ich in meinem tod des smertzens vnd clagens der freu$^e$nd nit an wer. Item er sprach auch das nimant sagen solt das er vntraglichere bitterkeit dann andere lidde. Item vnder andern gesetzen ordnet er. Welcher sein du$^e$rfftige elternn nit neret der wer vnru$^o$mwirdig. So solten die kinder der. die von gemeins nutzs wegen abgegangen weren offenlich erzogen vnd geleret werden. Ein vormund oder pfleger solt nit bey der waysen muter wonen. noch auch der das vormundschafftambt u$^e$ben auff den die habe der gestorben waysen komen wu$^e$rd. auch dem ringgraber nit gezimen das zaichen des verkaufften rings zehalten. vnnd welcher einen der nu$^e$r ein awg het desselben berawbet der solt seiner beder mangeln. so solt man einen truncken fu$^e$rsten to$^e$dten. Item er saget das wort wer ein pildnus der werck. so wurd das wort besterckt mit sweigen vnd das sweigen gen mir der zeit. Item ein ko$^e$nig wer ein starker gewalt. so wer das gesetz ein spinnenweb darinn swache ding behingen vnd die schwernn hindurch fu$^e$rnn vnd die web erprechen. Er starb. lxxx. iarig bey zeiten Sedechie des ko$^e$nigs
Chylon der drit weyße hat zu der zeit Sedechie des ko$^e$nigs zu Athenis gereichsnet. vnd ist von seiner tieffgegru$^e$ndten weyßheit wegen der kurtzredner genant worden. Diser wardt daru$^e$mb das er geselschafft vnd pu$^e$ndtnus machen solt gein Chorinthum gesennd. vnd als er aber daselbst die hertzogen vnd elternn des volcks imm prett spilende fande so keret er vngeschafft wider anhayms. vnd sprache das er die ere vnd glori der Spatanier mit solcher mackl nit beflecken wolt. dz man sagen solt dz sie mit prett spilern geselschafft gemacht hetten. Item als er gefragt wardt was das glu$^e$ck wer. do saget er Es wer ein vnwissender artzt. Diser Chylon leret die zungen zamen. voran in wirtschaften. Item den nehsten nit u$^e$belzereden. oder es mu$^e$st einer ho$^e$rn das ine betru$^e$bet. Item nymant zedroen. dann es wer weibisch. Item eer zu der freu$^e$nd beku$^e$mernus dan zu irer glu$^e$ckseligkeit zegeen. Item demu$^e$tig hohzeit zemachen. den todten nit u$^e$bel zereden. das alter zeeren. seinselbs warnemen. den zornn massigen. vnmu$^e$gliche ding nit zebegernn. den vnglu$^e$ckhaftigen nit zebelachen. Item ein herr solt senftmu$^e$ttig sein. das ine die vndertanen mer ereten dann fo$^e$rchten. so solt einer liber schadens dann bo$^e$ß gewins begeren. dann der schad betrubet ein mal. aber der bo$^e$ß gewin ewiglich. vnd er lebet. lvi. iar.
* ↑ WS:Vorlage: deu
* ↑ WS:Vorlage: gezimeu